Bílarnir frusu fastir við veginn og voru svo klakabrynjaðir að hvorki sást inn um þá né út um þá . kyndill Björgunarsveitarfólk hjá Kyndli á Kirkjubæjarklaustri kom sex ferðamönnum við Núpá í Skaftárhreppi til bjargar um kvöldmatarleytið í gær . Ferðamennirnir , sem voru í þremur bílum , voru á leiðinni að austan en komust hvorki lönd né strönd . Ferðalöngunum var komið á hótel en bílarnir skildir eftir þar sem þeir höfðu frosið fastir við veginn vegna hita frá vélarrúmi . Um þetta leyti var verulega hvasst og voru vindhviður við fjallið Lómagnúp yfir 50 metrar á sekúndu . „ Það voru þrír bílar sem komust að austan og lentu í vandræðum við Núpá í kófi og brjáluðu veðri . Þau voru bara stopp á þjóðveginum , “ segir Jón Hrafn Karlsson , gjaldkeri Kyndils , í samtali við Vísi sem fór við annan björgunarsveitarmann til aðstoðar fólkinu í gærkvöldi . Aðspurður hvort hann hafi áður séð bíla frjósa fasta við þjóðveginn svarar Jón því neitandi . „ Ég hef aldrei séð þetta áður á ævinni en þegar bílarnir eru orðnir stopp í þessu kófi þá virðist hitinn frá vélunum náð að bræða snjóinn . Það lekur niður klaki og byggist bara upp samfelldur klaki frá malbikinu og inn í vélarrúmið á bílunum . Þeir eru bara steyptir fastir við veginn , “ segir Jón . Það var kóf og brjálað veður við Lómagnúp í gærkvöldi . kyndill Bílarnir voru því skildir eftir og þar eru þeir enn , frosnir við veginn , en Jón segir von á verktaka fljótlega sem mun koma og losa þá af veginum . Eins og áður var veðrið á þessum slóðum snælduvitlaust í gærkvöldi . Ferðamennirnir voru því skiljanlega fegin að sjá björgunarsveitarmennina þegar þeir komu þeim til bjargar . „ Bílarnir voru bara klakabrynjaðir , það sást hvorki inn í þá né út úr þeim þannig að fólkið vissi varla hvað sneri upp eða niður á meðan þau voru að bíða , “ segir Jón . Veðurspáin er áfram slæm í dag og er appelsínugul veðurviðvörun í gildi á Suðausturlandi . Björgunarsveitarfólk mannar því aftur lokunarpósta við Núpá í dag . „ Það er arfavitlaust veður hérna fyrir austan , við Lómagnúp og á Skeiðarársandinum , en við erum að vona að hótelin haldi fólki í húsi allavega fram að hádegi , “ segir Jón . Ekkert ferðaveður sé á þessum slóðum . Færðin spilltist víða á vegum landsins í nótt . Víða er ófært og hefur fjölda vega verið lokað .